哈利波特：消失的密室 (電影)

《哈利波特：消失的密室》係一部2002年奇幻電影，改編J. K. 羅琳嘅1998年同名小說。主演係丹尼爾域卡夫、魯拔格連特、愛瑪屈臣。

劇情簡介
喺上個學年完咗之後，哈利波特由學校放假返去佢姨丈屋企，喺新學年開學之前，有個家庭小精靈多比出現喺哈利波特嘅房度，警告哈利如果返去霍格華茲就會有生命危險。雖然多比用到魔法，都係阻唔到哈利返去霍格華茲。

榮恩·衛斯理個妹金妮·衛斯理喺新學年亦都入咗霍格華茲就讀。

之後學校發生咗有貓同學生被石化嘅事，仲有人喺牆度大大隻字寫咗「密室嘅門已經打開咗，傳人嘅敵人要小心」。麥教授同學生講，「密室」係好多年之前霍格華茲創辦人之一嘅史萊哲林臨走之前起嘅，只有佢或者佢嘅傳人先知道點樣入到去，校方以前都搵過但係搵唔到間密室。之後連妙麗·格蘭傑都畀唔知乜嘢石化咗。之後哈利喺愛哭鬼麥朵匿埋嘅女廁度搵到湯姆·瑞斗嘅日記，睇到喺50年前發生嘅事。另一方面，因為有學生被石化，搞到魯霸·海格畀人送咗去阿茲卡班監獄度，同埋校長鄧不利多被停職。

金妮·衛斯理失咗蹤，校方叫吉德羅‧洛哈教授去救人，洛哈知道自己除咗消除人哋記憶之外，其它魔法都唔掂，於是就想執包袱離開霍格華茲，畀哈利同榮恩阻止咗。哈利同榮恩迫洛哈陪佢哋一齊去救金妮，佢哋通過麥朵嗰度個女廁，去到秘道入面。洛哈唔想行入去，想用魔法令到哈利同榮恩失憶，咁就可以走人唔救金妮，之後再作故仔話救唔到。點知佢用咗榮恩嗰支爛魔杖，搞到魔咒反彈返去自己度。條通道冧咗，分開咗哈利同榮恩。哈利繼續行，喺密室搵到金妮，而湯姆·瑞斗喺呢個時候又出現，話自己就係佛地魔，又放出蛇妖攻擊哈利，好在鄧不利多隻鳳凰飛咗入嚟，整盲咗蛇妖，又送咗分類帽嚟，帽入面有葛來分多寶劍，哈利就用嗰把劍殺咗蛇妖，又用蛇妖嘅牙銷毀咗湯姆·瑞斗嘅日記嘅魔法，湯姆·瑞斗消失咗。之後金妮醒番。

妙麗同其他石化咗嘅人都解除咗石化。鄧不利多復職，海格由阿茲卡班監獄放番出嚟。另外家庭小精靈多比因為哈利用計仔而得到自由。

2002年電影
英文電影
美國電影
英國電影
2